stanford-oval/wikipedia huggingface dataset:
נח
שאלת צדקותו של נח

בתורה אין תיאור לאופיו של נח ואין פרטים עובדתיים על התנהגותו אך מן הכתוב ניתן לפרש פרטים מסוימים על אישיותו וצדקותו.
יש המפרשים לחיוב ויש המפרשים לשלילה.
הפסוק המרכזי המעיד על אופיו של נח הוא: ”נח איש צדיק תמים היה בדורותיו את האלקים התהלך נח” (ספר בראשית, פרק ו', פסוק ט')
המילה "בדורותיו" מפורשת על ידי פרשנים בדרכים שונות:
רבי יוחנן שפט את נח לשלילה וטען כי צדיק היה ”בדורותיו ולא בדורות אחרים” כלומר, אם היה נמצא בדור בו היו צדיקים ולא בדור בו הרוב המוחלט היו פושעים כנראה לא היה נחשב לצדיק על כך רש"י אמר כי אילו היה בדורות של צדיקים לא היה נחשב לכלום. למול טענה זו קם ריש לקיש דן את נח לחיוב ואמר: ”צדיק בדורותיו וכל שכן בדורות אחרים” כלומר, אם בחברה נפשעת היה צדיק, בחברת צדיקים היה צדיק עוד יותר. על כך אמר רש"י: ” כל שכן שאילו היה בדור של צדיקים היה צדיק יותר”.
על אותו הפסוק קיים גם ויכוח על משמעות המילה תמים. המפרשים את הפסוק לחיוב טוענים כי תמים הוא תואר נוסף לצדיק הנועד לחזק את היות נח צדיק ולמולם המפרשים את הפסוק לגנאי טוענים כי המילה תמים מנותקת מהמילה צדיק ועל כך נכתב בגמרא: ” צדיק-במעשיו, תמים- בדרכיו”.
המילה תמים אינה מופיעה גם כשה' אמר לנח לפני כניסתו לתיבה : ”כי אֹתך ראיתי צדיק לפני בדור הזה” (ספר בראשית, פרק ז', פסוק א'). לפי מ"ר (לב, ג) לא אמר "צדיק תמים", משום שאומרים מקצת שבחו של אדם בפניו, ובאשר למילה 'תמים' הנעדרת כאן- בדור המבול נח אינו מוגדר כ"תמים", משום שתכונת התמימות מתייחסת לדורות אחרים- דורות שלפני המבול או דורות שאחריו. מכאן ניתן להבין שלפני פירוש "תמים" כעניו וסבלן (רש"י) בדור המבול פקעה סבלנותו של נח לטפל בבהמות. מהפסוק הנ"ל מועלה השאלה על אילו דורות מדובר ישנן שתי דרכים לחלוקה לדורות: חלוקה לשני סוגי דורות-הדורות שלפני המבול כולל דור המבול והדורות שלאחר המבול (לפי "משך החכמה") ועפ"י הדרך הזאת נח חי בשני סוגי הדורות ולכן המילה "בדורותיו" אינה מפחיתה מצדיקותו. חלוקה לשלושה סוגי דורות- העולם שלפני המבול, העולם שאחרי המבול (עד אברהם) והעולם של אברהם. בחלוקה הזו נח לא חי בעולם השלישי (של אברהם) ולכן המילה בדורותיו במקרה זה מציינת שביחס לדורות אברהם לא היה נחשב נח לצדיק ובכך מאמינים הדנים את נח לגנאי. ישם שני סוגי צדיקות: פסיבית ואקטיבית. ההבדל בין צדיקות פסיבית- צדיקות שמשמעותה היא לא ללמוד ממעשי רשעים שבדור וצדיקות אקטיבית היא לא רק שלא ללמוד ממעשי הרשעים שבדור אלא גם ללמד את הרשעים כיצד לנהוג. כלומר ההבדל בין צדיקות פסיבית לאקטיבית הוא שצדיקות פסיבית אינה דואגת לאחר ואינה פועלת על מנת לעזור לאחר. על נח נאמר שצדיקותו הייתה פסיבית, נח הציל את עצמו אך לא דאג לאחרים ועל כך נשפט במאמר לגנאי. מושווה נח לאברהם ונאמר עליו כי נח אינו היה צדיק בעצמו וכי היה צריך את עזרת ה' על מנת להיות צדיק, התבודד מן החברה ונזקק לעזרה וסעד מה' להבדיל מאברהם שהלך לפני ה' והיה צדיק ללא עזרת ה'.
בספר יחזקאל, פרק י"ד מוזכר נח, שהוכר ככל הנראה גם מאגדות מבול בכל הלבנט, בין שלושה צדיקים שאינם יהודים; השנים האחרים הם דנאל (המזוהה עם דנאל האוגריתי מעלילת אקהת) ואיוב (שככל הנראה הוכר גם בקרב עמי הלבנט בצורות שונות של אגדה).
דמותו של נח בעיני המדרש והפרשנים

במקרא מתוארת דמותו של נח באור חיובי ביותר. בספרים החיצוניים ובמדרשי חז"ל שונים ישנה מחלוקת האם להתייחס אל נח בצורה חיובית או שלילית. במקרים רבים הדגישו המפרשים את ההבדל בין נח ובין אברהם אבינו כדי לעשות זאת:
רש"י, למשל, מביא על הפסוק "איש צדיק תמים היה בדורותיו" שני פירושים תוך הסתמכות על התלמוד בבלי מסכת סנהדרין דף ק"ח עמוד א'. הראשון בשם ריש לקיש, שאם היה נח בתקופת אברהם היה לצדיק יותר גדול. הפירוש השני בשם רבי יוחנן, לגנותו של נח: "בדורותיו היה צדיק, ואילו היה בדורו של אברהם, לא נחשב היה לכלום".
פרשנים נוספים מדגישים את ההבדל בין הכתוב על נח "את האלוהים התהלך נח", לבין הכתוב על אברהם "אשר התהלכתי לפניו". כלומר, נח היה צריך סיוע מאלוהיו, לא כן אברהם שהתהלך בכוחות עצמו.
המדרש גם מדגיש את השוני בין השניים בכל הנוגע לעזרה לאחר. כאשר נח מקבל את הידיעה על המבול, לא נכתב על ניסיון להציל אחרים או להזהירם. אברהם, לעומתו, יוצא מגדרו כדי לנסות ולהציל אחרים, ודוגמה קיצונית לכך היא סיפור סדום ועמורה.
מטרת פרשנים אלה שמנמיכים מערכו של נח הוא להדגיש את כישלונם של הקודמים לאברהם בניסיון ליצור עם סגולה הקרוב לאל. לפי המפרשים, רק אברהם, אבי האומה, מצליח בצדיקותו לעשות זאת, וכל הקודמים לו (אדם ונח) לוקים בחסר.
מדרש תנחומא, המובא ברש"י, דורש את שמו של נח ומייחס לנח את המצאת המחרשה, ובכך את שחרור בני דורו מהקללה שהוטלה על אדם הראשון - "וקוץ ודרדר תצמיח לך".
מדרש תנחומא מביא אגדה על נסיבות השתכרותו של נח:
כשבא נח ליטע כרם בא שטן ועמד לפניו, א"ל מה אתה נוטע, א"ל כרם, א"ל מה טיבו, פירותיו מתוקים בין לחים בין יבשים ועושין מהן יין המשמח לבבות דכתיב ויין ישמח לבב אנוש (תהלים קד) א"ל שטן בא ונשתתף שנינו בכרם זה, א"ל לחיי, מה עשה שטן הביא כבש והרגו תחת הגפן, אחר כך הביא ארי והרגו, ואחר כך הביא חזיר והרגו, ואחר כך הביא קוף והרגו תחת הכרם והטיפו דמן באותו הכרם והשקוהו מדמיהן, רמז לו שקודם שישתה אדם מן היין הרי הוא תם ככבש זו שאינה יודעת כלום וכרחל לפני גוזזיה נאלמה, שתה כהוגן הרי הוא גבור כארי ואומר אין כמותו בעולם, כיון ששתה יותר מדאי נעשה כחזיר מתלכלך במי רגלים ובדבר אחר נשתכר נעשה כקוף עומד ומרקד ומשחק ומוציא לפני הכל נבלות הפה ואינו יודע מה יעשה, וכל זה אירע לנח הצדיק מה נח הצדיק שהקדוש ברוך הוא פירש שבחו כך, שאר בני אדם על אחת כמה וכמה.
צאצאיו של נח

לאחר שאלוהים השמיד את כל החי מלבד נח ואשתו נעמה ומשפחתם והחיות בתיבה, נח הפך לאבי האנושות כולה. בניו ייצגו את אבות אבותיהם של העמים אשר באו לאחר מכן. אלו הם:
נח בספרים החיצוניים

על פי הספרים החיצוניים, שמה של אמו היה "בת-אנוש". שמה זה נשתמר רק במגילה החיצונית לבראשית ובספר היובלים: "וביובל החמשה עשר, בשבוע השלישי, לקח לו למך אשה ושמה בת אנוש אחות ברכאל, בת אחות אביו, ובשבוע הזה ילדה לו בן, ויקרא את שמו נח".
בספר חנוך א' נח מתואר כתינוק מיוחד:
וכאשר נולד הבן, היה גופו לבן מן השלג ואדום מן הורד ושערו כולו לבן וכצמר לבן ומסולסל ומפואר. וכאשר פקח את העיניים האיר הבית כשמש. ויקם מידי המילדת ויפתח את פיו ויברך את ה'. ויירא למך מפניו וינס ויבוא אל מתושלח אביו ויאמר לו: נולד לי בן מוזר, אינו דומה לבני אדם כי אם לבני מלאכי השמיים ומראהו מוזר, אינו דומה לנו: עיניו כקרני השמש ופניו מפוארים. ואני חושב כי לא ממני הוא כי אם ממלאך
בספר חנוך ב' (חנוך הסלאווי) נזכר "ניר", אחיו של נח.
מקבילות לסיפורו של נח

מבול קדמון הוא מוטיב חוזר במסורות קדומות של תרבויות אנושיות רבות ברחבי העולם.
חוקרי ספרות רבים מוצאים דמיון רב בין סיפורו של נח לבין סיפור המופיע באגדת גילגמש השומרי, שם מסופר על אותנפישתים - האדם היחיד ששרד את המבול שהביאו האלים על הארץ, ובשל כך העניקו לו האלים חיי אלמוות. הוא היה בנו של מלך שורופק, דבר העולה בקנה אחד עם המקרא, שכן באותה תקופה רק למלך או לבן מלך יש משאבים כדי לבנות תיבה במידות עצומות המובאות במקרא. אותנפישתים הוא מקבילו האכדי לזיאוסודרה השומרי, מהגרסה הכתובה הקדומה ביותר שנמצאה לסיפור המבול. גרסה מסופוטמית נוספת לסיפור המבול מופיעה באפוס אתרחסיס.
במיתולוגיה היוונית מופיע סיפורם של דאוקליון ופירה. אף הם בנו כלי שיט בהוראת האלים, שרדו מבול ומהם יצאו כל בני האדם.
במיתולוגיה המצרית, האל נו מגלם את התהום המימי הקדמוני, ובמיתולוגיה הסינית מסופר על נו'וה, אישה בדמות דרקון ששורדת שיטפון גדול.
לקריאה נוספת

יאיר זקוביץ ואביגדור שנאן, גם כך לא כתוב בתנ"ך. תל אביב: ידיעות ספרים, 2009. פרק ו' 'הנה אז חשבתי בלבי כי מן עירים ההריון מן הקדושים': סיפור לידת נח על פי מגילה חיצונית לבראשית. עמ' 78–85.
חיים חיון, ותצא דינה:קריאה המקראי ועיון בזיקותיו, ירושלים: הוצאת מאגנס,2011. בתוך פרק שלישי מעשה דינה וסיפורי התורה: נח ובניו, ברא' ט' 20–27. עמ' 75–77.
אפי זיו, הצופן הנוצרי באמנות, אור יהודה: כנרת, זמורה-ביתן, 2015, עמ' 88–89, מסת"ב 978-965-566-137-8
המלכה ויקטוריה רוכבת החוצה

| --- | --- |

 מידע כללי
 צייר:  פרנסיס גרנט
 תאריך יצירה:  המאה ה־19 
 טכניקה וחומרים:  קנבס, צבע שמן 
 ממדים בס"מ
 רוחב:  137.2 ס״מ 
 גובה:  99.1 ס״מ 
 נתונים על היצירה
 מספר יצירה:  RCIN 400749 (האוסף המלכותי) 
 מיקום:  האוסף המלכותי
 
המלכה ויקטוריה רוכבת החוצה הוא ציור משנת 1840 של האמן הבריטי פרנסיס גרנט. הוא מתאר את המלכה ויקטוריה רוכבת על סוסה קומוס בפארק וינדזור הגדול. לצידה ראש הממשלה לורד מלבורן בזמן שכלביה דאש ואיסלי רצים מלפנים. רוכב מאחוריה לורד קוניינגהם הלורד צ'מברלין, אשר מרים את כובעו. מתחת לקשת הגותית משמאל נמצאים ג'ורג' בינג, לורד אוקסברידג' וג'ורג ' אוגוסטוס קוונטין. ניתן לראות את טירת וינדזור מרחוק.
גרנט עשה את שמו באמצעות ציורי סצנות ציד וסצנות ספורט אחרות, לפני שפנה להתמחות בציורי דיוקנאות. בשנת 1866 הוא נבחר לנשיא האקדמיה המלכותית לאמנויות. הציור הוזמן על ידי ויקטוריה, כנראה לפי הצעתו של מלבורן. כיום הוא נמצא באוסף המלכותי.
הערות שוליים

1 2  "Sir Francis Grant (1803-78) - Queen Victoria (1819-1901) riding out".
תסמונת וולף–פרקינסון–וייט

| --- | --- |

תרשים א.ק.ג, מאופיין בגל דלתא (מסומן בחץ) ובמרווח PR קצר
 תחום:  קרדיולוגיה 
 טיפול:  לידוקאין  אדנוזין 
 קישורים ומאגרי מידע
 eMedicine:  159222 
 MeSH:  D014927
 סיווגים
 ICD-11:  BC81.4 
 
ייצוג גרפי של מערכת ההולכה החשמלית של הלב האנושי
שידור אותות חשמליים לחדרי הלב, באמצעות מערכת הולכה לבבית של אדם בריא
ייצוג גרפי של הולכה חשמלית במקרה של תסמונת וולף–פרקינסון–וייט
12 חיבורי א.ק.ג. של אדם המאפיינים תסמונת וולף–פרקינסון–וייט, מתבטא ב"גל דלתא" ובמרווח PR קצר
תסמונת וולף–פרקינסון–וייט (באנגלית: Wolff–Parkinson–White syndrome, בראשי תיבות: WPWS) היא הפרעת פרה-אקסיטציה (הפעלה מוקדמת) לבבית הנובעת מפגם במערכת ההפעלה וההולכה החשמלית של הלב, במסגרתו קיים סיב הולכה נוסף המוליך את הדחף החשמלי בין עליות הלב לחדריו וגורם בכך להפעלה מוקדמת של חדרי הלב.
כ-40% מהאנשים הלוקים בתסמונת אינם מפתחים סימפטומים אף פעם, אך חולים מסוימים עשויים לסבול מסימפטומים בדרגות חומרה משתנות. התסמינים שעלולים להתרחש הם דופק מהיר באופן חריג, הפרעות קצב, קוצר נשימה, סחרחורת, התעלפות ולעיתים רחוקות דום לב. הפרעת הקצב השכיחה ביותר המתרחשת אצל חולים אלו מכונה AVRT - סוג של טכיקרדיה על-חדרית התקפית.
הגורם לתסמונת בדרך כלל אינו ידוע. מספר קטן של המקרים נגרם עקב מוטציה של הגן PRKAG2, מוטציה גנטית שהאדם יורש מהוריו, במקרה של דומיננטיות אללית. אצל הלוקים בתסמונת וולף–פרקינסון–וייט, המסלול הנוסף קיים כבר בזמן הלידה ויכול להתבטא אז, אך לרוב, הדבר אינו מתגלה בגיל צעיר. הסימפטומים מופיעים לרוב לראשונה בגילאי 15-25. לעיתים מקושרת התסמונת למומים מולדים אחרים כגון אנומליה על שם אבשטיין.
התסמונת מאובחנת באלקטרוקרדיוגרם על ידי מרווח PR קצר וקיומו של גל דלתא. הטיפול בה עשוי לכלול ביצוע אבלציה - פרוצדורה במהלכה נצרב סיב ההולכה החלופי כך שהוא אינו מסוגל להוליך יותר את הזרם החשמלי.
הראשון שתיאר את התופעה היה הקרדיולוג פרנק נורמן וילסון בשנת 1915 ואילו השני שתיאר אותה היה אלפרד מ' וולד בשנת 1921. מאוחר יותר נקראה התסמונת על שמם של הקרדיולוגים לואי וולף, ג'ון פרקינסון ופול דאדלי וייט שתיארו את ההפרעה בשנת 1930.
פתופיזיולוגיה

במערכת הולכה חשמלית תקינה, דחף חשמלי ראשוני (דה-פולריזציה) מופק על ידי הקוצב הראשי של הלב, עובר בעליות הלב וגורם להפעלתן, ומשם מגיע אל קשר הפרוזדור והחדר (AV node). קשר הפרוזדור והחדר משהה את התקדמות הדחף החשמלי לפרק זמן של 120–200 מילישניות בטרם ממשיך הדחף אל חדרי הלב. להשהיה זו חשיבות רבה על מנת לאפשר לעליות לסיים להתכווץ ולהעביר את הדם שבהן אל החדרים, בטרם יופעלו החדרים עצמם ויתכווצו. במצב תקין מהווה קשר הפרוזדור והחדר את המעבר החשמלי היחיד בין העליות והחדרים, כך שרק דרכו יכול לעבור דחף חשמלי.
תסמונת וולף–פרקינסון–וייט היא מצב שבו קיים סיב חשמלי נוסף ("Accessory Pathways") המאפשר מעבר של דחף חשמלי בין העליות והחדרים ובכך יוצר מעקף ופוגע בבלעדיותו של קשר הפרוזדור והחדר. סיב ההולכה הנוסף מכונה "סיב הולכה על שם קנט" ("Bundle of Kent") והוא עשוי לאפשר מעבר של דחף חשמלי מהעליות אל החדרים בלבד (במסלול האנטרוגרדי), מהחדרים אל העליות בלבד (במסלול הרטרוגרדי), או לשני הכיוונים. המצב הנפוץ ביותר הוא הולכה דו כיוונית, הולכה רטרוגרדית בלבד נפוצה בכ-15 אחוזים מהמקרים ואילו הולכה אנטרוגרדית בלבד כמעט ואינה קיימת.
אם הסיב העוקף מאפשר הולכה אנטרוגרדית מהעליות אל החדרים, דחף חשמלי שיגיע מכיוון הקוצב הראשי צפוי לעבור אל החדרים בשני מסלולים נפרדים. המסלול הראשון הוא המסלול התקין - קשר והפרוזדור והחדר שהוא סיב איטי הדואג להשהות את הדחף בטרם מעברו אל החדרים, ואילו השני הוא הסיב העוקף, שהוא סיב מהיר יותר למעבר ואינו מעכב את הדחף החשמלי. הבדל נוסף בין שני סוגי הסיבים, הוא שהסיב העוקף דורש תקופת התאוששות (תקופה רפרקטורית) ארוכה יותר בטרם יהיה זמין לקליטת גירוי חשמלי חדש, ואילו קשר הפרוזדור והחדר לעומת זאת, אמנם מוליך את הדחף החשמלי באופן איטי יותר, אך הוא דורש פרק זמן קצר יותר להתאוששות, כך שהוא צפוי להיות זמין מהר יותר לקבלת גירוי חשמלי נוסף.
סיב עוקף המאפשר הולכה אנטרוגרדית צפוי לגרום להפעלה מוקדמת מהתקין של החדרים, זאת בשל היעדר השהיה של הדחף החשמלי בקשר הפרוזדור והחדר. בתרשים א.ק.ג. יתבטא קיומו של סיב מסוג זה במרווח P-R קטן מ-3 משבצות קטנות, המעיד על היעדר עיכוב של הדחף החשמלי, ובגל דלתא שיקדים את קומפלקס ה-QRS ומבטא את מעברו של הדחף החשמלי במסלול שאינו קשר הפרוזדור והחדר.
אם הסיב העוקף מאפשר הולכה רטרוגרדית בלבד (מהחדרים אל העליות), הדחף החשמלי שיוצא מהקוצב הראשי יעבור אל החדרים אך ורק דרך קשר הפרוזדור והחדר, כמו שהוא עובר במצב התקין, כך שהחדרים לא יופעלו מוקדם מהתקין. במצב זה לא ייראו שינויים בא.ק.ג. ועל כן מכונה הסיב העוקף במצב זה "סיב נסתר" או "מסלול נסתר" ("Concealed pathway").
הפרעות קצב אפשריות והטיפול בהן > AVRT

הפרעת הקצב הנפוצה ביותר שעשויה להתרחש כתוצאה מנוכחותו של סיב ההולכה הפתולוגי היא AVRT -‏ Atrioventricular reentrant tachycardia. במסגרת הפרעה זו נוצר מעגל ריאנטרי (כניסה מחדש) המערב את שני מסלולי ההולכה - קשר הפרוזדור והחדר וסיב ההולכה הפתולוגי, וגורם בכך לטכיקרדיה. הטיפול בהפרעת קצב זו תלוי בהסתמנות הקלינית של החולה. במידה והחולה מציג סימני אי-יציבות כמו תת לחץ דם, ירידה ברמת ההכרה או בצקת ריאות, יטופל לרוב באמצעות שוק חשמלי שתפקידו לשתק את כל המוקדים החשמליים בלב ולהכניסם לתקופה רפרקטורית, כך שהקוצב הראשי יוכל לחזור לפעילות. במידה והחולה אינו מציג סימני אי-יציבות, יטופל לרוב באמצעות תרופות המעכבות את ההולכה בקשר הפרוזדור והחדר כמו אדנוזין, חוסמי תעלות סידן ועוד.
הפרעות קצב אפשריות והטיפול בהן > פרפור או רפרוף עליות

תפקידו של קשר הפרוזדור והחדר הוא להגן על חדרי הלב מקצבים עלייתיים מהירים, על מנת למנוע פגיעה בתפוקת הלב. סינון זה מתאפשר בשל היותו של קשר הפרוזדור והחדר מסלול ההולכה היחיד בין העליות לחדרים ובשל תכונותיו הייחודיות של הקשר הגורמות להאטת ההולכה דרכו ובכך לסינון חלק מהדחפים החשמליים. כאשר חולה הסובל מתסמונת וולף–פרקינסון–וייט חווה התקף של הפרעת קצב מסוג פרפור או רפרוף עליות, עלולים הדחפים החשמליים המהירים שמגיעים מהעליות, לעבור אל החדרים דרך סיב ההולכה הפתולוגי ובכך לעקוף את קשר הפרוזדור והחדר. כתוצאה מכך עלול פרפור או רפרוף עליות לגרום להפרעות קצב חדריות מסכנות חיים כמו טכיקרדיה חדרית או פרפור חדרים (הגורם לדום לב).
הטיפול בפרפור עליות בחולה עם תסמונת וולף–פרקינסון–וייט יכלול לרוב מתן שוק חשמלי. במקרים מסוימים בהם החולה יציב, תרופות כמו אמיודארון או פרוקאינאמיד עשויות להיות בשימוש. תרופות המעכבות את ההולכה בקשר הפרוזדור והחדר כדוגמת אדנוזין, חוסמי תעלות סידן, חוסמי בטא ודיגוקסין אסורות לשימוש בחולים אלו, כיוון שהן מגבירות את הדומיננטיות של סיב ההולכה הפתולוגי על פני קשר הפרוזדור והחדר ובכך פוגעות עוד יותר ביכולת הסינון של הקשר ועלולות להחמיר את מצבו של החולה.
ראו גם

תסמונת לואן–גנונג–לוין
הערות שוליים

↑  Kim, SS; Knight, BP (במאי 2017). "Long term risk of Wolff-Parkinson-White pattern and syndrome". Trends in Cardiovascular Medicine. 27 (4): 260–268. doi:10.1016/j.tcm.2016.12.001. PMID 28108086. {{cite journal}}:  (עזרה)
↑  "קרדיולוגיה מהלב"
1 2 3 4 5 6  Pre-excitation Syndromes - Life in the Fast Lane
| --- | --- |
בקרת זהויות :  NLI: 987007558557405171  BnF: cb12173227c (data)  LCCN: sh85147229  NDL: 00576080 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
S.W.A.T. (סדרת טלוויזיה, 2017)

| --- | --- |

 מבוסס על:  S.W.A.T. 
 סוגה:  סדרת מתח, סרט פעולה 
 כותבים:  Alison Cross 
 שחקנים:  שמאר מור  ג'יי הרינגטון  דייויד לים  פטריק סיינט אספריט  איימי פרינגטון  לינה אסקו  קני ג'ונסון  סטפני סיגמן  אלכס ראסל  רושל אייטס  בפסקה זו רשומה אחת נוספת שטרם תורגמה 
 ארץ מקור:  ארצות הברית 
 שפות:  אנגלית 
 מקום התרחשות:  לוס אנג'לס 
 מספר עונות:  8
 מספר פרקים:  149
 הפקה
 מפיקים בפועל:  שון ראיין, ניל מוריץ 
 טכניקת צילום:  מצלמה יחידה 
 מוזיקה:  רוברט דנקן 
 שידור
 רשת שידור:  CBS 
 תקופת שידור מקורית:  2 בנובמבר 2017 – הווה 
 קישורים חיצוניים
 www.cbs.com/shows/swat/
 דף התוכנית ב-IMDb
 
S.W.A.T. (ימ"מ, SWAT) היא סדרת פעולה ודרמה משטרתית טלוויזיונית אמריקאית המשודרת משנת 2017, המבוססת על סדרת הטלוויזיה באותו שם משנת 1975 שנוצרה על ידי רוברט המנר, ופותחה על ידי ריק האסקי וכן על סרט באותו שם משנת 2003 של קלארק ג'ונסון. אהרון רחסן תומאס ושון ראיין פיתחו את הסדרה החדשה, שעלתה לראשונה ב-CBS ב-2 בנובמבר 2017 ומופקת על ידי Original Film, CBS Studios ו-Sony Pictures Television.
התוכנית קיימת ביקום משותף עם דרמת הפשע של FX המגן, שנוצרה אף היא על ידי שון ראיין.
ב־5 במאי 2023 הודיעו כי הסדרה תסתיים לאחר העונה השישית, אך בעקבות מחאת מעריצים, לאחר מכן פורסם כי הסדרה תחזור לעוד עונה אחת ואחרונה בת 13 פרקים. העונה השביעית עלתה לשידור ב-16 בפברואר 2024.
באפריל 2024, החלטת העונה האחרונה התהפכה והתוכנית חודשה לעונה שמינית. במרץ 2025, הוכרז כי העונה השמינית תהיה האחרונה.
רקע

הסדרה מתמקדת בסמל משטרת לוס אנג'לס דניאל "הונדו" ארלסון. הונדו (שמאר מור), חייל נחתים לשעבר, שנבחר להוביל יחידת SWAT (יחידה משטרתית טקטית) של משטרת לוס אנג'לס. מכיוון שהוא גם אפרו-אמריקאי וגם נולד וגדל בלוס אנג'לס הונדו מרגיש נאמנות עמוקה לא רק לאחיו השוטרים אלא גם לאנשים שהם משרתים. זה הופך אותו למוכשר במיוחד להוביל את הצוות ולבנות גשר בין הכוח לקהילה. ככזו, הסדרה בולטת בתיאור המתחים האמיתיים בין המשטרה לקהילה האפרו-אמריקאית בלוס אנג'לס.
סקירת הסדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 22 | 22 | 2 בנובמבר 2017 | 17 במאי 2018 |
|  | 2 | 23 | 23 | 27 בנובמבר 2018 | 16 במאי 2019 |
|  | 3 | 21 | 21 | 2 באוקטובר 2019 | 20 במאי 2020 |
|  | 4 | 18 | 18 | 11 בנובמבר 2020 | 26 במאי 2021 |
|  | 5 | 22 | 22 | 1 באוקטובר 2021 | 22 במאי 2022 |
|  | 6 | 22 | 22 | 7 באוקטובר 2022 | 19 במאי 2023 |
|  | 7 | 13 | 13 | 16 בפברואר 2024 | 17 במאי 2024 |
|  | 8 | 22 | 22 | 18 באוקטובר 2024 | 2 במאי 2025 |
הפקה

ב-3 בפברואר 2017, הוכרז ש-CBS ערכה פרק פיילוט של סדרת טלוויזיה בהשראת העיבוד הקולנועי מ-2003 לסדרת ABC משנות ה-70 S.W.A.T. הפיילוט נכתב על ידי אהרון רחסן תומאס ושון ראיין ובוימה על ידי ג'סטין לין.
הסדרה החדשה הוזמנה על ידי CBS ב-12 במאי 2017. הסדרה עלתה לראשונה ב-2 בנובמבר 2017. ב-17 בנובמבר 2017, CBS הפכה את הסדרה לעונה שלמה של 20 פרקים וב-1 בדצמבר 2017, CBS הזמינה שני פרקים נוספים לעונה הראשונה מה שהביא את הסכום הכולל ל-22 פרקים.
ב-27 במרץ 2018, CBS חידשה את הסדרה לעונה שנייה ששודרה לראשונה ב-27 בספטמבר 2018.
ב-16 במרץ 2020, Sony Pictures Television השעתה את הפקת העונה השלישית עקב מגפת הקורונה.
ב-6 במאי 2020, CBS חידשה את הסדרה לעונה רביעית שהייתה אמורה להיות בכורה באמצע העונה. עם זאת, ב-14 ביולי הוכרז שהיא תחליף מקום עם הישרדות, והוצגה לראשונה ב-11 בנובמבר 2020.
ב-15 באפריל 2021, CBS חידשה את הסדרה לעונה חמישית שהוצגה לראשונה ב-1 באוקטובר 2021
ב-8 באפריל 2022, CBS חידשה את הסדרה לעונה שישית ששודרה לראשונה ב-7 באוקטובר 2022.
ב-6 במאי 2023 פורסם כי הסדרה חודשה לעונה נוספת ואחרונה בת 13 פרקים. העונה השביעית עלתה לשידור בפברואר 2024.
באפריל 2024 דווח כי הסדרה חודשה למרות הכל לעונה שמינית. העונה בת 22 פרקים עלתה לשידור באוקטובר 2024.
פרסים ומועמדויות

| שנה | פרס | קטגוריה | מועמד(ים) | תוצאה | מקור |
| --- | --- | --- | --- | --- | --- |
| 2024 | פרס אמי האמנותי | תיאום הפעלולים הטוב ביותר בסדרת דרמה, מיני סדרה או סדרת אנתולוגיה סדרת או סרט | אוסטן ברואר ולאנס גילברט | מועמדות |  |
הערות שוליים

↑  Nellie Andreeva, ‘S.W.A.T.’ Canceled By CBS After 6 Seasons Amid Ratings Resurgence: Here’s Why, Deadline, ‏2023-05-06 (באנגלית אמריקאית)
↑  S.W.A.T. on Instagram: "Stay liquid #SWAT fans. 💥", Instagram (באנגלית)
↑  Nellie, Andreeva (13 בנובמבר 2023). "CBS Sets 2024 Premiere Dates For Delayed Scripted Series, Confirms 'Matlock' & 'Poppa's House' Move To Next Season". Deadline Hollywood. {{cite web}}:  (עזרה)
↑  Nellie Andreeva (April 11, 2024). ‘S.W.A.T.’ Lives On: Once-Canceled Series Renewed For Season 8 By CBS. Deadline. Retrieved March 7, 2025
↑  Nellie Andreeva (March 6, 2025). ‘S.W.A.T.’ Canceled (Again) By CBS After 8 Seasons; Showrunner Calls News “Heartbreaking”. Deadline. Retrieved March 7, 2025
↑  Tom Smyth, All the Winners of the Creative Arts Emmys, Vulture, ‏2024-01-07 (באנגלית)
אקלים חינוכי

אקלים חינוכי הוא סביבת העבודה והאווירה של מסגרת חינוכית כגון בית ספר או כיתה, מכלול האיכויות הסביבתיות במסגרת החינוכית כמו מרכיבים פיזיים וחומריים, וכן תהליכים קבוצתיים ויחסים חברתיים בין האנשים. האקלים החינוכי מתבטא בתרבות המתגבשת ומתעצבת עם הזמן ונחוות על ידי סגל ההוראה והתלמידים ומשפיעה על התנהגותם. ניתן להתייחס לאקלים החינוכי על פי המסגרת הספציפית, בשמות כגון אקלים בית ספרי או אקלים כיתה.
הגדרה

אקלים חינוכי או אקלים בית ספרי מוגדר כאיכותה של הסביבה הפנימית בארגון כפי שחווים אותה חברי הארגון ונועד לתאר את מערך המאפיינים הפנימיים בבית הספר, הכולל תפיסות משותפות לחברי הארגון, ערכים משותפים, אמונות חברתיות וסטנדרטים חברתיים. אקלים בית הספר מתייחס בעיקר למערכת היחסים ולאווירה בין חברי הארגון בשיתוף פעולה להשגת איזון בין ההיבטים הארגוניים, האישיים והמערכתיים בבית- הספר. האווירה מאופיינת באכפתיות, בכבוד ובהתחשבות בין העובדים לבין עצמם, בתמיכת המנהל במוריו, במורל העובדים ודגש על הישגים לימודיים.
גורמי השפעה

האקלים החינוכי מושפע מגורמים רבים. בבתי ספר ותיקים בהם האקלים הבית הספרי מגובש, מרכיבי האקלים יציבים ונשמרים לאורך זמן כך ששינוי באווירה הכללית כמעט ולא קיים, ולרוב גם קשה להביא לשינוי יזום במקרים בהם ישנה כוונה כזו. את גורמי ההשפעה ניתן לתחום לקטגוריות שונות:
גורמים פיזיים: צורתו הארכיטקטונית של בית הספר וגודלו - חזות בית הספר ומידת הנגישות למשאבים משפיע על תחושותיהם, תפקודיהם ותפוקותיהם של הצוות והתלמידים, גודלו משפיע על מגוון תחומי הלימוד והמעורבות החברתית.
סגנון הניהול: משפיע על האווירה הבית ספרית, בכוחו של המנהל לשפר או לפגוע באקלים בית הספר.
נורמות חברתיות: נורמות התנהגות העובדים והתלמידים הנובעות מלחצים מההנהלה, הלחצים הגלויים והסמויים המופעלים על התלמידים - למשל בבתי ספר עיוניים הלחצים מכוונים לפיתוח האינטלקטואלי.
גורמים של שימור המערכת ותמורותיה, בהירות הכללים, שליטת המורה וחידוש.
הרמה הסוציו-אקונומית של הילדים: משפיעה בין השאר על תפיסתם את העצמאות וחופש הבחירה שלהם.
התנהגות המורה בכיתה ויחסי הגומלין של המורה עם התלמידים, תחושת מעורבות, תחושת השתייכות ותמיכת המורה.
קשר מקצועי ואינטראקציה בתוך הצוות.
יעילות בעבודת הצוות.
גורמי התפתחות אישית ומידת התכליתיות של התלמידים והמורים, מטרות ותחרותיות.
סביבה חיצונית: הורי התלמיד – נציגות ההורים פועלת לשינוי מהותי בתחומים הנראים להם כחשובים בחיי בית הספר; יחסי בית הספר עם הקהילה - לקהילה יש אינטרסים משלה כגון זהות, מטרות, אידאולוגיה, ולפיכך השפעתה על אקלים בית הספר יכולה להיות חיובית ובונה או מעכבת.
תרומת האקלים החינוכי החיובי

אקלים הכיתה תורם להגשמת מטרה מרכזית של החינוך ושל בית הספר. הוא תורם להרגשת השייכות בין התלמידים, מפתח את הרצון ללמידה והגעה לבית הספר, מאתגר את התלמידים ומעניק להם חוויית למידה טובה, מאפשר להם את היכולת להביע את עצמם בחופשיות ולהרגשת ביטחון. בנוסף האקלים החיובי תורם לדימוי עצמי גבוה של התלמיד ומוביל אותו להצלחה לימודית.
ככל הנראה האקלים משפיע על תופעות רבות, הן בקרב המורים והן בקרב התלמידים.
אקלים בריא מעודד את הנמצאים במערכת למלא את תפקידם בצורה הטובה ביותר ולהפיק מעצמם את המירב ואת מיטבם. כמו כן הוא מאופיין בעידוד תלמידים להיות פעילים כחלק מניסיון הלמידה שלהם ותפיסת חופש בחירה גבוה מאפיינת בעיקר את התלמידים המבוססים בבית-הספר.
נוסף לכך באקלים בית ספרי "טוב" תלמידים מרקע כלכלי חלש יכולים להגיע להישגים לימודיים טובים יותר מאשר תלמידים מרקע חברתי-כלכלי חזק.
למעשה גם ההנהלה מעודדת את פעילותם של הילדים. לדוגמה, עידוד ידידויות בין המנהל לאנשי הצוות ועמידה על שביעות רצונם של המורים מעבודתם כמטרה ראשונה במעלה אשר ניתן לנבא את יעילות בית הספר לפי סגנון המנהיגות של המנהל, יכולה לתרום לתחושת הסיפוק של המורים בעבודה.
ראו גם

חקר המוח ואקלים כיתה
לקריאה נוספת

יריב, א' (2010) יש לי עיניים בגב - טיפול בבעיות התנהגות בבתי ספר. אבן יהודה, ישראל: הוצאת רכס פרויקטים חינוכיים
בר-לב, א' (2007). אקלים בית הספר: מציאות וחזון. באר-שבע, ישראל: המרכז הארצי להשתלמויות עובדי הוראה בתחומי היהדות הרוח והחברה "בית יציב".
בר-מעוז, ט' (2008). הראה לי אתר בית ספרך ואספר לך על תרבות הארגונית שלו. עיונים בחינוך בחברה בטכנולוגיה ובמדע, 7, 20-24.
פרידמן, י' (1995). אקלים בית-הספר ואקלים הכיתה: סקירת ספרות מקצועית. ירושלים, מכון סולד.
צפרוני, א' (2008). תרבות ארגונית של בית הספר: מאפייניה ותרומתה לאפקטיביות של בית הספר. עיונים בחינוך בחברה בטכנולוגיה ובמדע, 7, 3-8.
טימור, צ' (1997). הקשר בין אקלים בית ספרי ושילובם של תלמידים בעלי לקויות למידה בבית ספר תיכוניים של החינוך הרגיל, לפי תפיסת הצוות החינוכי.
זידאן, ר' (2008). האקלים הכיתתי בקרה תלמידי בית הספר היסודיים הערביים בישראל. בתוך: עיונים במנהל ובארגון חינוך, 30, 2, 51-80.
דניס, מ' (2002). ניווט כיתה. בתוך: התנהגות הלכה למעשה, 143-154.
עשור, א'. (2001). טיפוח מוטיבציה פנימית ללמידה בבית הספר, המחלקה לחינוך, אוניברסיטת בן-גוריון, באר-שבע.
שטיין, א' (2001). דימוי עצמי ותפיסת האקלים הכיתתי בקרב בנים ובנות הלומדים בכיתות מעורבות ונפרדות, חיבור לשם קבלת תואר שני, רמת-גן: אוניברסיטת בר-אילן.